Sagunt insta el Govern Central a executar el total de les inversions pressupostades en el municipi
29 de març 2018

![Imagen 1](/media/e5sn1saw/49_c_pepe-gil.jpg)

El Ple de l'Ajuntament de Sagunt va aprovar amb els vots a favor dels partits de l'Equip de Govern (Compromís, Esquerra Unida, ADN-Morvedre i PSPV PSOE), d'Iniciativa Porteña i del Grup de No Adscrits, exigir al Govern Central la posada en marxa d'un pla de xoc d'inversions per part del Ministeri de Foment per a destinar, almenys, 1.200 milions anuals entre 2018 i 2020 en inversions a la Comunitat Valenciana, així com reclamar la posada en marxa d'una comissió mixta de seguiment de les inversions per a supervisar que els projectes pressupostaris es realitzen en el termini corresponent. Ciudadanos i el Partit Popular es van abstindre.

  

La moció, presentada pel portaveu de Compromís, Pepe Gil, assenyala que les inversions en el territori valencià, i especialment a Sagunt, en els últims anys han patit retallades “**especialment sagnants**”, a més que només una tercera part de les inversions pressupostades s'han executat.

  

El text exposa que des que Mariano Rajoy va arribar a la Moncloa la valenciana és la comunitat que menys inversions rep del Govern Central i “**atés que esta situació es manté constant des de 2012, no podem deixar de pensar que és una decisió conscient i premedita, ja que durant el mateix període altres comunitats han rebut cinc vegades més per habitant que la nostra**”. 

  

A més, s'afegix que en 2015 el Ple dels Corts va aprovar per unanimitat una resolució sobre la reforma immediata del sistema de finançament autonòmic, “**una proposta que contemplava instar el Consell a exigir al Govern Central l'execució per part de l'estat d'unes inversions en infraestructures equiparables al pes poblacional de la Comunitat Valenciana i que compense en tot cas la insuficiència dels últims anys**”.

  

Pel que fa a les inversions en el territori valencià, la moció assenyala que no hi ha un compromís clar perquè la carretera AP7 siga gratuïta en 2019 en tot el territori, no hi ha diners per al transport públic de tota l'àrea metropolitana de València enfront dels 100 milions que reben Madrid i Barcelona o que el nou pla de rodalies no té data ni pressupost, en el qual a més se sol·licita que s'incloga el tren de rodalies al Port de Sagunt.

  

*   [](http://www.facebook.com/sharer.php?u=https://aytosagunto.es/va/actualitat/sagunt-insta-el-govern-central-a-executar-el-total-de-les-inversions-pressupostades-en-el-municipi/ "Facebook")
*   [](http://twitter.com/share?url=https://aytosagunto.es/va/actualitat/sagunt-insta-el-govern-central-a-executar-el-total-de-les-inversions-pressupostades-en-el-municipi/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-insta-el-govern-central-a-executar-el-total-de-les-inversions-pressupostades-en-el-municipi/ "Linked In")
*   [](mailto:?body=https://aytosagunto.es/va/actualitat/sagunt-insta-el-govern-central-a-executar-el-total-de-les-inversions-pressupostades-en-el-municipi/)